google/wiki40b huggingface dataset:
Callisphyris

Utseende

Middelsstore til ganske store (20-35 millimeter), lange og slanke trebukker med reduserte dekkvinger. Flygevingene kan ulikt de aller fleste andre biller ikke foldes inn under dekkvingene. Antennene er tynne og kortere enn kroppen. Pronotum er rundet til sekskantet, dekkvingene er ofte gulbrune eller brunrøde, kraftig innsnevret bakover, i den bakre delen redusert til smale fliker. Beina er lange, baklårene kølleformede, leggene på bakbeina ofte utvidete i spissen med tette, utstående hår.

Levevis

Disse billene har larver i hardt, dødt trevirke. De voksne billene, som ligner sterkt på veps, tar trolig ikke næring til seg. De er livlige insekter som flyr godt.

Ubredelse

Slekten er utbredt i Chile og Argentina.
Åsatrufellesskapet Bifrost

Åsatrufellesskapet Bifrost er et trossamfunn for moderne åsatru, i hovedsak bygget på de førkristne religiøse tradisjoner i Norden. Samfunnet er en paraplyorganisasjon for åsatrulag og blotslag på forskjellige steder i Norge, og forvalter medlemsregistre, rettigheter og kommunikasjon med myndigheter for disse. Organisasjonen fungerer også som kommunikasjonsnettverk mellom de enkelte gruppene.

Fellesskapet

Den religiøse aktiviteten foregår i blotslag, og de fleste av medlemmene er knyttet til et slikt lag. En del medlemmer tilhører ikke noe lag, men har medlemskapet knyttet direkte til Bifrost. Fellesskapet styres av et årlig tingmøte, men de fleste avgjørelser tas på lokalt nivå i lagene. 
Fellesskapet gir ut medlemsbladet Bifrost Tidende, ISSN1892-2805. 
Som et registrert trossamfunn mottar Åsatrufellesskapet Bifrost statlige og kommunale tilskudd, og har vigselsrett.

Forholdet til nazisme og rasisme

På grunn av mange norske nazistiske og rasistiske gruppers fascinasjon ved den norrøne mytologi og symbolbruken tilknyttet denne, blir Bifrost ofte antatt å ha lignende standpunkter. Fellesskapet har imidlertid offentlig tatt klart avstand fra nazisme og rasisme og erklært at slike holdninger er uforenlig med medlemskap i Bifrost.

Kvadlesing

Tekstene er hovedsakelig hentet fra Eddakvadene, spesielt fra Håvamål, Voluspå og Sigerdrivermål. Andre kilder, også mer moderne dikt og skjønnlitterære tekster, kan også brukes.

Lysing i ve

Å lyse et sted i ve vil si å fredhellige det, tilsvarende en velsignelse. Marken renses rituelt, og man ber vettene om lov til å bruke stedet. Selve gjennomføringen varierer i de forskjellige lag, men typiske elementer er bruk av ild eller vann.

Bloting

Bloting er et rituelt offer til guden(e) seremonien henvender seg til. Hva som helst kan ofres, så lenge det har betydning og verdi (affeksjonsverdi teller for det samme som materiell verdi). Oftest ofres tingene på et bål, men det kan også senkes i vann eller graves ned.

Skålerunde

En bolle med drikke sendes rundt til alle som er med på seremonien, og hver drikker en skål til gudenes ære eller for en man ønsker å minnes ved anledningen.

Vigsel

Bifrost har utarbeidet en fast, offentlig godkjent vielsesseremoni. Andre elementer kan gjerne legges til seremonien etter parets ønske, men elementer kan ikke utelates.
Etter ekteskapsloven av 1/1 2009 kan Bifrost også utføre vigsler for par av samme kjønn.

Begravelse

Fellesskapet utfører også begravelser for avdøde medlemmer som har underskrevet viljeserklæring om dette. Gravferdsetaten i Oslo har godkjent at Bifrost får et eget gravfelt på Voksen kirkegård i Oslo. Etter norsk lov må begravelsen normalt skje på en kirkegård, noe som setter visse begrensninger for folk ellers i landet.
Parataygetis

Utseende

Middelsstore, brune sommerfugler. De to artene ser noe forskjellige ut. Parataygetis lineata har oversiden ensfarget gulbrun. Undersiden er gulbrun med en brun og en hvit, rett tverrstrek, og noen ganske små øyeflekker i den ytre delen av vingene.
Parataygetis albinotata er mørkt gråbrun, bakvingen med litt tannet ytterkant. Oversiden av bakvingen har noen hvite flekker langs ytterkanten. Undersiden har tre hvite tverrstreker, de to innerste av dem møtes med forkanten av bakvingen slik at de avgrenser et kileformet, brunt område. Denne arten har en rekke av store øyeflekker som ligger nesten kant i kant på bakvingen.

Levevis

Disse sommerfuglene lever i skog. De voksne sommerfuglene flyr ikke langt og holder seg inne i skyggen, eller de er aktive i skumringen. Larvene lever på planter i gressfamilien (Poaceae).

Utbredelse

Slekten er kjent fra Costa Rica i nord til Bolivia i sør.
Julebåt

Julebåt var betegnelse på den siste amerikabåten som ankom norsk havn før jul. Julebåten ble imøtesett med stor forventning. Den brakte kjære mennesker hjem i tide til høytiden og hadde de mest eventyrlige «amerikapakker» i lasterommet. Mastetoppen var prydet med et forblåst juletre pyntet med lys. Julebåten var en institusjon i byene som hadde anløp av båtene fra Den norske Amerikalinje til langt ut på 1960-tallet.
Julebåt kan i dag også brukes om passasjerbåter som arrangerer julebord før jul. I Stavanger brukes veteranskipet m/S Rogaland som restaurantskip og julebåt. Enkelte steder, for eksempel i deler av Hellas, pyntes det julebåter i forbindelse med julefeiringa.
Nesbyen Idrettslag

Nesbyen Idrettslag (stiftet i 1902) er et idrettslag fra Nesbyen i Buskerud, som blant annet driver med fotball, friidrett og håndball. Klubben har et fotballag i 7. divisjon, samt aldersbestemte lag.
Prosama

Prosama Proyecto de Santa Maria er en frivillig hjelpeorganisajon som gir hjelp til barn og ungdom i byen Barranquilla i Colombia.
Leonotus

Utbredelse

Arten lever i Australia (South Australia).
Lys i Øst

Lys i Øst er et norsk, kristent tidsskrift, utgitt av Pinsebevegelsen i Norge.
Lys i Øst er De Norske Pinsemenigheters Ytre Misjon (PYM) blad for arbeidet i Eurasia. Bladet utkommer fire ganger i året, og inneholder reportasjer fra misjonens virksomhet i de tidligere sovjetstatene. Bladet er gratis, men har støtteabonnenter.
Norsk pinsebevegelse driver misjonsarbeid i mer enn 30 land på fire kontinenter.
Pals

Pals er en haug eller rygg (streng) på myr, som er over én meter høy og inneholder en kjerne av permafrost. Telen går ned under grunnvannsnivå. Palsmyr dannes i områder med lite nedbør og lav gjennomsnittlig årstemperatur, i Norge hovedsakelig i indre strøk av Troms og Finnmark.
Palsene dannes når telen sprenger opp jorda, og de har en isolerende kappe av torv som bevarer telen om sommeren. De høyeste palsene i Norge finnes i Varangerbotnområdet og er mellom 5 og 6 meter høye. Palsene er ofte knyttet til kvabb-avleiringer der sen-istidens store smeltevannselver en gang munnet ut i havet. Vannansamlingen som man ofte ser rundt eller inntil en pals, kalles palslagg. Palslaggen er et tegn på at palsen sakte smelter bort. Når palsen er borte, blir det gjerne en sirkelformet dam igjen.
Norsk institutt for naturforskning har overvåket palsmyrer i Finnmark, Troms og på Dovre siden 1994. Det foreligger også systematiske studier fra 1970-tallet. Naturtypen minker sterkt i utbredelse pga. klimaendringer.
Ordet pals kommer via finsk palsa fra nordsamisk balsa.
Mahahual

Mahahual er ei bygd på den karibiske kysten på Yucatán-halvøya i Othón P. Blanco kommune sør i den meksikanske delstaten Quintana Roo. Den utgjør en del av Riviera Maya, og ligger om lag 55 kilometer sør for Cancún.
Mahahuals hovednæring er turisme, særlig på grunn av de hvite sandstrendene. Bygda ligger også nær Banco Chinchorro, verdens nest største korallrev. Fram til slutten av 1900-tallet var Mahahual en liten fiskerlandsby.
Navnet Mahahual kommer av en familie av trær som er typisk for området.
Sportforum Hohenschönhausen

Anlegget

Sportforum består i dag av en rekke konkurransearenaer og treningsanlegg. En oversikt er gitt nedenfor. I tillegg til disse arenaene finnes det en rekke mindre treningsrom for bl.a. vekttrennig.

Skøytebanen

I 1962 ble Øst-Tysklands første kunstfrosne 400-metersbane åpna på Sportforum. Fram til 1975 ble alle østtyske mesterskap arrangert på banen. De siste stevnene på denne banen ble avholdt i 1984; etter at det var gjort vedtak om å erstatte den med en skøytehall som skulle gjøre østtyske løpere forberedt foran OL i 1988, som skulle gå innendørs i Calgary.
I løpet av 1985 og 1986 kom taket på plass, og det ble arrangert noen testløp den sesongen. I løpet av 1987 ble det også satt opp vegger rundt banen, og i november samme år ble den nye banen åpnet som den første innendørs 400-metersbane i verden – én dag før Thialf i Heerenveen. 
På grunn av manglende klimaanlegg, ble ikke Sportforum noen verdensrekordbane i samme grad som i Heerenveen og Calgary. I 1997 ble det installert et nytt klimaanlegg, som umiddelbart resulterte i bedre forhold. Under verdenscupløpene i november 1997 ble den første verdensrekorden satt på Sportforum, da nederlenderen Ids Postma gikk 1500 m på 1.49,81.
Foran VM enkeltdistanser i 2003 ble tribunekapasiteten kraftig utvidet. I dag har hallen 3 700 tilskuerplasser, hvorav 2 000 er sitteplasser. I tillegg til 400-metersbanen er det i hallen også en short-track-bane på indre bane.

Fotballstadion

Sportforum Hohenschönhausen er hjemmebane for BFC Dynamo. Arenaen har 2 000 sitteplasser og 10 000 ståplasser. Stadion ble renovert i 2005/06 for å møte sikkerhetskrav for bruk i de øverste divisjonene.
Clyster

Utbredelse

Slekten finnes i Indonesia og på Filippinene.
Lund kommune (Sverige)

Kirker

Noen av Lunds mange kirker:
Bolesław Filipiak

Liv og virke

Bolesław Filipiak fikk sin teologiske utdannelse i Poznań og i Roma, og ble presteviet i 1926 i Gniezno. Etter noen års pastoralt arbeid ble han sendt til fordypningsstudier i Roma. 
Han ble sekretær for Gnieznos erkebiskop, kardinal August Hlond, 1933–1944. Mellom 1944 og 1945 satt han i nazistenes fengsler. 
Han ble kalt til Roma i 1947 som "auditor" (dommer) ved Den hellige romerske Rota, og etter tyve år som rotadommer rykket han opp som dekanus for denne domstolen i 1967. I 1976 ble han både utnevnt til erkebiskop og kreert til kardinal av pave Paul VI. På grunn av sviktende helse kunne han ikke delta ved konklavet august 1978, og heller ikke reise til Roma for å delta ved konklavet oktober 1978 – han døde  samme dag dette konklavet trådte sammen.
Periodisk hypokalemisk paralyse

Behandling

Å unngå måltider med store mengder karbohydrater og slitsomme treningsøkter, samt å ta acetazolamid daglig kan forhindre hypokalemiske anfall. Under et anfall kan man drikke kaliumklorid for å få det til å gå over.
Langhovdebreen

Langhovdebreen er en isbre i den østre delen av Dronning Maud Land. Den strømmer nordover øst for Langhovde til Hovdebukta, på østsiden av Lützow-Holmbukta.
Breen er kartlagt basert på flyfotografering og undersøkelser gjennomført under japanske forskningsekspedisjoner mellom 1957 og 1962. Den er oppkalt etter det nærliggende fjellet Langhovde som ble navngitt av Thorshavn-ekspedisjonen 1936–37.
Pseudolinda

Utseende

En middelsstor, avlang trebukk. Hode og pronotum er brungule, dekkvingene mørkgrå. Antennene er nesten så lange som kroppen. Hodet har tre små, svarte flekker i den bakre delen, pronotum har fem små, svarte flekker som danner et "terning-femmer" mønster. Det er sekskantet med avrundede hjørner.

Levevis

Larvene lever vanligvis i stammene på storvokste urter.

Utbredelse

Arten er utbredt i det sørlige Mexico og Honduras.
Ragnhild Sundby

Biografi

Etter examen artium 1944 gikk hun på Statens gymnastikkskole og ble cand.real. ved Universitetet i Oslo 1951 på en avhandling om ospeminermøllens livssyklus, og at dens bestand reguleres av parasittvepser ble påvist i hennes dr.philos.-avhandling samme sted 1958. At disse vepsene kontrollerer skjoldlus på sitrusfrukt fant hun ut sammen med Paul De Bach ved University of California i 1959, og således ble hun en forkjemper for biologisk kontroll og miljøvern. Derpå ble hun dosent ved Norges landbrukshøgskole der hun egenhendig hadde bygd opp Institutt for Zoologi 1958, forfremmet til lærestedets første professor i 1969 og prorektor 1987-89.
Sandflukt i Danmark

Sandflukt i Danmark har eksistert i mange år og finnes stadig. De mange kyststrekninger har, sammen med de geologiske forholdene bidratt til at det mange steder finnes store mengder sand, som under de rette omstendigheter kan flyttes av vinden som flyvesand.
Sandflukt volder i dag få problemer, da klitlandskapene har blitt plantet til, men den påfører dog stadig skader som spiringsproblemer på visse nysådde landbruksarealer. Tidligere i Danmarks historie resulterte sandflukten i regulære naturkatastrofer. Den mest omfattende perioden med sandflukt var fra midten av 1500-tallet frem til begynnelsen av 1800-tallet.
Ødeleggelsen i de berørte lokalsamfunn var til tider total, noe blant annet Råbjerg Mile er et vitnesbyrd om. Allerede fra 1539 kom det lover mot ødeleggelse av vegetasjon, hensikten var å begrense sandflukten. Sandflukten ble stoppet ved planmessig planting av skog, dette arbeidet begynte mot slutten av 1700-tallet og bidro til å binde sanden og i stor grad stoppe problemet sandflukt.
Främling

Bakgrunn

«Främling» var én av ti deltakerlåter i svenske Melodifestivalen i Malmö 27. februar 1983, og den ble fremført av 16 år gamle Carola Häggkvist. I konkurransen fikk hun toppoeng av samtlige juryer, noe som aldri hadde skjedd før i konkurransens historie. Underveis i avstemningen holdt hun på Bibelen og utbrøt: «Jeg takker Gud!» da seieren var et faktum.
Med seieren i Melodifestivalen ble «Främling» Sveriges bidrag i den internasjonale finalen i München 23. april samme år. I Eurovision Song Contest var Sverige det fjerde bidraget på scenen av 20 deltakere. Tross at mikrofonen til Carola ikke fungerte helt i starten, overbeviste hun juryene og endte på en tredjeplass. Til sammen fikk sangen 126 poeng – inkludert 12 poeng fra Norge og Tyskland.
Svenskene hadde på forhånd store forventninger til «Främling»; den internasjonale finalen ble fulgt av 6,1 millioner svenske tv-seere, tilsvarende 84 prosent av landets befolkning. Dette er fremdeles rekord i Sverige.

Carolas gjennombrudd

For Carola ble «Främling» hennes store musikalske gjennombrudd. Sangen ble en stor suksess i Skandinavia, og den toppet VG-lista i Norge. Dette var første svenskspråklige låt til å toppe VG-lista siden Ann-Louise Hansons «Tag emot en utsträckt hand» i 1972. 
Det påfølgende albumet Främling solgte i 1 million eksemplarer i Skandinavia, og er fremdeles det mest solgte i Sverige gjennom tidene. Også i Norge solgte albumet bra og lå på VG-lista i over et halvt år.
Jongiana unica

Utseende

En middelsstor (vingespenn 30-35 millimeter), kraftig, brun smyger. Begge vingepar har et par sølvaktige, delvis gjennomsiktige, firkantede flekker, forvingen dessuten noen små flekker ved spissen.

Levevis

Arten er tilsynelatende svært sjelden.

Utbredelse

Arten er kjent fra Surinam.
1. divisjon ishockey for junior U-19

1. divisjon U-19 (2008–2012) var en aldersbestemt Ishockeyliga i Norge etter Eliteserien U-19 for 18-åringer og nedover til U13 og var administrerte av Norges Ishockeyforbund. Vinneren av seriespillet ble seriemester, det var ingen direkte opprykk.

Histotie

Serien ble strartet 2008/09 sesongen.
Ceropalinae

Utseende

Middelsstore, slanke, langbeinte vepser, oftest svarte med gule eller røde tegninger.

Levevis

Veivepsene er også kjent som edderkoppjegere. Hunnene fanger edderkopper og lammer dem (men dreper dem ikke) med et stikk fra giftbrodden. Den lammede edderkoppen transporteres da til et hull som vepsen har gravd ut, og hun legger et egg på den. Larven utvikler seg ved å ete opp den lammede, men fortsatt levende edderkoppen. Ceropalinae er kleptoparasitter (tyver) som utnytter edderkopper som andre veivepser (av og til også Sphecidae) har fanget, og legger sine egg på dem.
Hund & Fritid

Hund & Fritid utgis av Nordisk Kjæledyrforlag AS og ansvarlig redaktør er Astri Solheim Eikaas. Magasinet startet i 1996 under navnet Hundemagasinet «Voff!».
Det er et norsk familiemagasin for hundeeiere, og omtaler blant annet alle hunderaser, agility, og har egne sider for oppdrettere. Hund & Fritid kommer ut hver sjette uke.
Chamaelimnas

Utseende

Små til middelsstore, kontrastrikt fargede sommerfugler. Vingenes overside har svart grunnfarge, med gule, oransje eller metallisk blågrønne felter.

Levevis

Disse sommerfuglene lever i skog, blant annet tropisk regnskog.

Utbredelse

Slekten er utbredt i Mellom- og Sør-Amerika.
Incheon gasskraftverk

Incheon gasskraftverk er et varmekraftverk i provinsen Incheon, Sør-Korea. Det har en installert produksjonskapasitet på 500 MW fordelt på en blokk med 2+1 gassturbiner. Brenseltypen er LNG. Operatør er Korea Midland Power Co. Utbyggingen skjedde omkring 2003–2006.
Teknologien er delvis levert av Siemens og Doosan.
Musik vid Siljan

Musik vid Siljan er en musikkfestival som hvert år siden 1969 har blitt arrangert ved den svenske innsjøen Siljan. Forskjellige musikkstiler er representert i festivalen, og arrangementet er blant de best besøkte musikkfestivalene i Sverige.
Festivalen ble opprinnelig arrangert i nærheten av Leksand og Rättvik. De siste årene har også konsertene blitt arrangert ved Mora.
Herman Fleischer Høst

Familie

Han var sønn av Marie La Roche Fleischer (1852–1908) og banksjef Jens Ludvig Høst (1814–94). Mora var av den opprinnelig tyske slekten Fleischer. Herman giftet seg med Gudrun Rasmussen (1888–1976). Datteren Gerd Høst (1915–2007) ble språkprofessor, skuespiller og lyriker. Sønnen Herman Høst (1926–) ble lege.
Kaskadeand

Taksonomi

Kaskadeand sorterer som eneste art i slekten Hymenolaimus, som er monotypisk og tilhører tribuset Hymenolaimini som eneste slekt. Arten har således ingen nære slektninger.
Det er uklart om arten i seg selv er monotypisk eller ikke. Det er beskrevet to varianter (en på Sørøya og en annen på Nordøya), men det har vært uklart om disse bør klassifiseres som selvstendige underarter eller økotyper. En su die publisert i 2007 bekrefter stor genetisk forskjell mellom de to variantene, som i HBW Alive føres opp som distinkte underarter, uten at Carboneras & Kirwan (2018) tar stilling til spørsmålet.

Biologi

Kaskadeand måler cirka 53–54 cm. Hannen veier normal cirka 820–1 077 g, hunnen cirka 680–870 g. Fjærdrakten er hovedsakelig skiferblå, men den har et grønnaktig skinn på hodet, nakken og ryggen, og kastanjefargede flekker på brystet. De ytre sekundærfjærene har hvitt i tuppene og sorte markeringer mot de indre sekundærfjærene og tertialene. Hunnen er gjennomsnittlig noe mindre enn hannen, og hun har færre kastanjefargede flekker på brystet.
Arten trives i små fjellelver og bekker med hurtigflytende vann, der habitatet rundt har god vegetasjon.
Fuleco

Fuleco var den offisielle maskoten for VM i fotball 2014. Maskoten er et beltedyr av arten Tolypeutes tricinctus, som er hjemmehørende i Brasil. Navnet er et teleskopord sammensatt av Ful fra Futebol (fotball) og eco fra ecologia (økologi). Navnet ble valgt med til sammen over 1,7 millioner stemmer.
Subhash Ghai

Liv og karriere

Subhash Ghai tilhører en punjabisk familie. Hans far var en tannlege som praktiserte i Delhi, og i denne byen fikk også Ghai sin første utdannelse, og tok handelseksamen i Rohtak i Haryana. Deretter flyttet han til Pune i Maharashtra for å gå på Indiske film- og fjernsynsinstitutt (FTII). Etter å ha mottatt sitt diplom begynte han å jobbe i den indiske filmindustrien i 1970.
Egentlig begynte han sin karriere med en heltrolle i filmen Umang i 1970, men det solgte dårlig. Faktisk hadde han seks mindre roller i tilsvarende filmer, som Taqdeer (1967) og Aradhana (1969) før 1970. Hans regidebut kom med filmen Kalicharan (1976) som han oppnådde å gjøre grunnet en anbefaling fra Shatrughan Sinha. Filmen ble en av de største indiske filmsuksessene. Per 2005 har han skrevet og regissert 15 filmer og 13 av dem lyktes svært bra. I 1982 startet han et eget filmselskap, Mukta Arts Private Limited.
Hans mest kjente filmer på 1980-tallet var Karz (1980), Vidhaata (1982), Hero (1983), Karma (1986) og Ram Lakhan (1989). Han fikk Filmfares pris for Beste regissør for Saudagar (1991) som hadde de kjente skuespillerne Dilip Kumar og Raaj Kumar sammen. Hans film fra 1993, Khalnayak, var kontroversiell i sin tid for bruken av den populære sangen Choli Ke Peeche Kya Hai og stjernen Sanjay Dutt i hans gjennombruddsrolle.
To av hans filmer fra slutten av 1990-tallet, Pardes (1997) (Fremmed) og Taal (1999) (Rytmen) ble utgitt internasjonalt og havnet på listen over de tyve fremste filmene i USA i flere uker. Hans følgende filmer, Yaadein (2001) og Kisna (2005) gjorde det ikke tilsvarende bra. Han tok deretter en pause som regissør til fordel for produksjon av film og fikk god respons på filmene Aitraaz (2004), 36 China Town (2006) og Apna Sapna Money Money (2006). Som produsent var de fleste av filmene gjennomsnittlig, unntatt Iqbal (2005) som hadde et utmerket manus ved Vipul K Rawal.
I 2006 satte han opp sitt eget filminstitutt, Whistling Woods International Institute for Films, Media, Animationa and Media Arts, i Mumbai Instituttet utdanner filmstudenter i ulike aspekter innenfor filmindustrien. Etter tre års pause fra regissering vendte han tilbake i 2008 med Black & White, premiere den 7. mars 2008, og senere Yuvvraaj som også ble utgitt samme år, men som floppet på kinoene.

Personlig liv

Ghai er gift med (Rehana Farooqui) Mukta Ghai etter at han hadde navngitt sitt film som 'Mukta Arts'. Han har to døtre, den eldste Meghna Ghai, er direktør for hans drømmeprosjekt, Whistling Woods International Institute.
Thierbach kullkraftverk

Thierbach kullkraftverk  var et varmekraftverk i DDR, nå delstaten Sachsen i det østre Tyskland. Det hadde en installert produksjonskapasitet på 840 MW, fordelt på 4 blokker á 210 MW hver. Anlegget ble bygd ut 1969–71 med russisk teknologi, men nedlagt i 1999 og jevnet med jorden i 2002. Brenselkilden var brunkull (lignitt). Operatør i de siste årene var Vattenfall.
Benedikt VI

Benedikt VI (født i Roma, død i august 974 på Castel Sant'Angelo i Roma) var pave fra den 19. januar 973 til han ble avsatt i juli 974.

Bakgrunn

Benedikt var født i Roma som sønn av en mann ved navn Hildebrand. Innen han ble pave var han kardinaldiakon av San Theodore.

Pave

Pave Johannes XIII døde den 6. september 972, og Benedikt ble valgt temmelig snart etter til hans ettertreder. Den nødvendige bekreftelse fra keiseren, Otto I, utsatte imidlertid konsekreringen, som fant sted først den 19. januar 973.
Om Benedikts virke som pave er ingenting kjent, annet enn at han gav privilegier til en del klostre og kirker. Hans pontifikat er fremfor alt forbundet med hans avsettelse. Da den romerskt adel fikk hørr at keiser Otto I var død, ble han tatt til fange av en av deres grupper, som ble ledet av Crescentius, Theodoras sønn, og diakonen Bonifatius. Han ble kastet i Castel Sant'Angelo, der han etter to måneders fangenskap døde, kvalt på ordre av denne gruppe, som ville forhindre at han ble befridd av Sicco, den envoyé som keiser Otto II hadde sendt til hans unnsetning.
Taco

Taco er en tradisjonell meksikansk matrett som består av en rullet og foldet mais-tortilla fylt med krydret kjøtt og diverse grønnsaker, det finnes også taco uten kjøtt. Ifølge Real Academia Española betyr ordet taco en plugg (rullet papir brukt for å tette et hull). En taco er normalt servert på en flat tortilla som har blitt varmet opp på en såkalt comalovn; siden tortillaen fremdeles er myk, kan den foldes eller rulles for å gjøre det lettere å spise den. En annen tradisjonell variant er taco dorado (fritert taco), hvor en fylt tortilla blir rullet sammen og fritert til den er sprø.

Utenfor Mexico

Taco har blitt en populær matrett utenfor Mexico. En av de mest kjente variantene er i skjell, noe som ikke er vanlig i Mexico.